b'\n_START_ARTICLE_\nJorma Ojaharju\n_START_PARAGRAPH_\nJorma Juhani Ojaharju (16. lokakuuta 1938 Vaasa \xe2\x80\x93 8. helmikuuta 2011 Helsinki) oli suomalainen kirjailija.  Ojaharju toimi merimiehen\xc3\xa4, nyrkkeilij\xc3\xa4n\xc3\xa4, sukeltajana, panostajana ja satamaty\xc3\xb6l\xc3\xa4isen\xc3\xa4 ennen kuin ryhtyi kirjailijaksi vuonna 1966. Jo 15-vuotiaana merille l\xc3\xa4htenyt Ojaharju oli my\xc3\xb6s nyrkkeilyn SM-hopeamitalisti vuonna 1963._NEWLINE_Ojaharju sai mainetta 1960- ja 1970-luvuilla kapakkakirjailijana. H\xc3\xa4nen kantapaikkanaan oli aluksi Uudessa Ylioppilastalossa sijainnut Ravintola Hansa ja sittemmin Ravintola Kosmos Kalevankadulla. T\xc3\xa4m\xc3\xa4 vaihe p\xc3\xa4\xc3\xa4ttyi vuonna 1982 Ojaharjun raitistuttua._NEWLINE_Ojaharjun p\xc3\xa4\xc3\xa4teos on kolmiosainen Vaasa-trilogia (Valkoinen kaupunki (1976), Paremmassa maailmassa (1979) ja Maa kallis isien (1982)), jossa h\xc3\xa4n kuvaa tapahtumia Vaasassa vuoden 1918 sis\xc3\xa4llissodasta 1970-luvulle saakka. Ojaharjun kirjoitustyyli\xc3\xa4 on verrattu kolumbialaisen Gabriel Garc\xc3\xada M\xc3\xa1rquezin kirjojen maagiseen realismiin._NEWLINE_Kaikkiaan Ojaharjulta ilmestyi yli 40 kirjaa ja lis\xc3\xa4ksi kuunnelmia ja n\xc3\xa4ytelmi\xc3\xa4. H\xc3\xa4nen viimeiseksi teoksekseen j\xc3\xa4i vuonna 2010 julkaistu omakustanne Unholan ulapoilta dementian dyyneille. Viimeiset vuotensa Ojaharju asui Helsingin Kontulassa.  Ojaharju oli kulttuuriyhdistys Kiilan kunniaj\xc3\xa4sen._NEWLINE_Ojaharju oli aktiivinen veneilij\xc3\xa4 ja urheilusukeltaja; h\xc3\xa4n omisti pitk\xc3\xa4\xc3\xa4n yhdess\xc3\xa4 n\xc3\xa4yttelij\xc3\xa4 Pertti Melasniemen kanssa nopean tuulilasiveneen. Veneell\xc3\xa4 ei ollut nime\xc3\xa4, mutta omistajat kutsuivat "varustamoaan" nimell\xc3\xa4 K\xc3\xa4pyl\xc3\xa4n Turskaporvarit Oy.'